Johann Snell
Johann Snell var en tysk bogtrykker, der udførte trykningen af de første bøger, der er trykt i Danmark.
Johann Snell vides at have virket i 1475 i Rostock, 1480 i Lübeck og 1482 i Odense. Her udførte han for Odensebispen Joachim Rønnow Breviarium Ottoniense og, formodentlig for johanniterne eller andre kirkelige myndigheder, De obsidione et bello Rhodiano, der beskriver den tyrkiske belejring af Rhodos få år før. Det er de to første bøger, der er trykt i Danmark.
Undersøgelse i 1982 af det papir, Odensebreviaret er trykt på, afslørede, at Snell cirka halvejs gennem trykningen stoppede op for at trykke den lille bog om Rhodos' belejring og først færdiggjorde breviaret, da Rhodosbogen var trykt. Årsagen antages at være et krav fra højere kirkelige myndigheder. Bogen fremstiller de kristne rhodenseres heltemodige afvisning af den tyrkiske belejring og blev samtidigt trykt flere andre steder i Europa. Bogen blev udgivet, før breviaret var færdigtrykt og tog dermed rangen fra breviaret som den første bog, der er udgivet i Danmark.
I 1483 rejste Johann Snell videre til Sverige, og under sit ophold i Stockholm 1483-1484 blev han ophav til den første bog, der er trykt i Sverige, den muntert illustrerede Dialogus creaturarum (1483).
Johann Snell antages at have endt sine dage i Lübeck omkring 1520.